
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА
	от ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Продължаване дейността и функционирането на „Местна инициативна рибарска група (МИРГ) Бургас-Камено“


	УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Община Бургас участва в създадената през 2017 г. по Програмата за морско дело и рибарство 2014 – 2020 г. „Местна инициативна рибарска група (МИРГ) Бургас-Камено“. Сдружението е регистрирано по реда на Закона за юридическите лица с нестопанска цел, като съблюдава изискванията за учредяване на Програмата за морско дело и рибарство 2014-2020. Съгласно Устава на Сдружението, делът на представителите на публичния, стопанския сектор и на представителите на нестопанския сектор в колективния върховен орган и в колективния управителен орган на сдружението, не превишава 49 на сто от имащите право на глас и също така участието на представителите на рибарския сектор да е повече от 50%. Двете общини участват в МИРГ със свой представител, избран с решение на съответния Общински съвет. До прекратяване на мандат 2019-2023 на Общински съвет Бургас, Общината бе представена в МИРГ от Кирил Начев, съгласно Решение по т. 27 от Протокол №3/27.11.2019г. на Общинския съвет.  В тази връзка е необходимо да бъде взето решение за определяне на нов представител на Община Бургас в СНЦ „МИРГ Бургас-Камено“.
През 2018 г. с решение на ОбС Бургас, на МИРГ Бургас-Камено са предоставени 25 000 лева за покриване на ежемесечните текущи разходи (режийни, възнаграждения, транспорт), които са били необходими за функционирането на Сдружението за периода на изпълнение и управление на „Стратегията за водено от общностите местно развитие“, до възстановяването на направените разходи от страна на ПМДР 2014-2020 г. 
На 31.12.2023 г. изтече  договорът за предоставяне на безвъзмездна финансова помощ на МИРГ Бургас-Камено за програмен период 2014-2020 г. и предстои да бъде подадено искане за окончателно плащане, с което да бъдат възстановени на Сдружението направените разходи, вкл. горецитираната сума. Същото Решение на ОбС, задължава МИРГ Бургас-Камено да възстанови в бюджета на Община Бургас отпуснатите средства в размер на 25 000 лв. след възстановяването на разходите им от Държавен фонд „Земеделие“ - Разплащателна агенция.
МИРГ Бургас-Камено продължава да функционира и е допустим кандидат на Програмата за морско дело, рибарство  и аквакултури (ПМДРА) 2021-2027, като в момента подготвя проектно предложение за финансиране на подготовката и изготвянето на стратегия за новия програмен период (с краен срок за кандидатстване 20.02.2024 г.) 
За периода на подготовка на нова Стратегия за Водено от общностите местно развитие (ВОМР) 2024-2029 са необходими предварително средства в размер на 25 000 лева,  предназначени за възлагане на услуги за извършване на проучвания и анализи на потребностите на територията, която е в обхвата на МИРГ, на чиято база да бъде изготвена новата Стратегия за ВОМР за периода 2024-2029. Тези разходи  ще бъдат възстановени на МИРГ от ПМДРА 2021-2027, след представяне на изготвената стратегия - независимо от нейното одобрение за последващо финансиране. Сдружението не разполага със собствен финансов ресурс и по тази причина е необходимо да му бъдат предоставени средства за разплащане на допустимите дейности. След приключване на подготвителния период – (3 месеца) ще се кандидатства отново пред ПМДРА за финансиране изпълнението на изготвената стратегия, което ще доведе до реализиране на редица проекти и инициативи за развитие на местните общности в общините Бургас и Камено.
В периода – от подготвителните дейности за изготвяне на нова стратегия до финансирането й от ПМДРА 2021-2027 са необходими средства за покриване на оперативните разходи на екипа на МИРГ (режийни, възнаграждения, транспорт) за периода от 01.01.2024 г. до 30.06.2024 г. в размер на приблизително на 25 000 лева. Тези средства ще бъдат възстановени на МИРГ с окончателното плащане по проекта в срока на действие на Програмата за морско дело, рибарство  и аквакултури (ПМДРА) 2021-2027, а именно – 31.12.2029 г. В тази връзка средствата, които са предоставени на Сдружението през 2018 г. и трябва да се възстановят след възстановяването им от Програмата - биха могли да бъдат предоставени на разположение на МИРГ за извършване на описаните дейности отново до тяхното възстановяване от Държавен фонд „Земеделие“ -Разплащателна агенция. В случай, че проектното предложение на МИРГ за нова Стратегия не бъде одобрено за финансиране – тези средства следва да се възстановят от организацията до 1 (един) месец от получаването на информацията за отхвърляне на проектното предложение. 
В момента оперативната дейност на екипа на МИРГ се извършва в помещения (офиси), предоставени им с Решение на ОбС Бургас от 09.11.2017г. за безвъзмездно ползване до 31.12.2023 г. За продължаване на дейността му е необходимо да бъде удължен срокът за ползване на три помещения в административна сграда – публична общинска собственост в ж. к. „Меден рудник.
Подкрепата на дейността на МИРГ дава своите добри резултати, като механизъм за устойчива помощ за символни групи от населението на община Бургас и за важни за общността инициативи, които допринасят в значителна степен за устойчивото развитие на традиционен отрасъл, какъвто е рибарството, както и до засилване ролята на рибарските общности в общинското развитие, вкл. в посока модернизиране и засилване на конкурентостта на представителите на този бизнес. Дейността е в подкрепа на СП 5 на Програмата за демографско развитие на Община Бургас.
Предвид изложеното и на основание  чл.21, ал.1, т.8, т.9 и т.15 от ЗМСМА, чл. във връзка с чл.12, ал.1 от ЗОС, чл.16, ал.2 от  Наредбата за реда за придобиване, управление и разпореждане с общински имоти и вещи и чл.14 ал. 4 от Устава на СНЦ МИРГ Бургас-Камено, предлагам, Общински съвет - Бургас да приеме следните 

РЕШЕНИЯ:
1. Общински съвет – Бургас дава съгласие СНЦ „МИРГ Бургас-Камено“ да кандидатства за финансиране на проект за подготвителни действия в подкрепа на разработването на Стратегия за водено от общностите местно развитие (ВОМР) по Програма за морско дело, рибарство и аквакултури 2021-2027, финансирана  от Европейския фонд за морско дело, рибарство и аквакултури, мярка BG14MFPR001-3.001 - „Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие”
2. Общински съвет – Бургас определя за представител на Община Бургас в Сдружение с нестопанска цел „МИРГ Бургас - Камено“  Станимир Апостолов – Заместник-кмет „Финанси, бюджет, икономика и морско дело“ в Община Бургас.
3. Общински съвет - Бургас дава съгласие да бъде осигурен в бюджета за 2024 г. и предоставен на СНЦ „МИРГ Бургас-Камено“, финансов ресурс в размер на 25 000 лева за разходи, свързани с подготовката на „Стратегия за водено от общността местно развитие за територията на общините Бургас и Камено 2024-2029“. Същите да бъдат възстановени на Община Бургас до 31.12.2024 г.
4. Общински съвет - Бургас дава съгласие средствата, предоставени на СНЦ „МИРГ Бургас-Камено“  през 2018г. в размер на 25 000 лв., след възстановяването им от Държавен фонд „Земеделие“ - Разплащателната агенция, да останат на разположение на Сдружението за оперативни разходи във връзка с изпълнение и управление на „Стратегия за водено от общността местно развитие за територията на общините Бургас и Камено 2024-2029“ за целия период на нейното прилагане, в случай на нейното одобрение. След възстановяването им от страна на Държавен фонд „Земеделие“ - Разплащателната агенция, сумата от 25 000 лева, следва да бъде възстановена на Община Бургас в срока на изпълнение на ПМДРА – 31.12.2029 г.
5. Общински съвет – Бургас дава съгласие за срока на подготовка и изпълнение на Стратегията за ВОМР, но не по-късно от 31.12.2029 г., за нуждите на Местната инициативна рибарска група да бъдат предоставени безвъзмездно части от административна сграда, находяща се в гр. Бургас, ж.р. Меден рудник, зона А, с идентификатор 07079.651.42.2 по КККР на гр. Бургас, цялата с площ 1154 кв. метра, актувана с АОС №900/29.07.1998 г., а именно: помещение с площ от 20, 28 кв. метра; помещение с площ от 14, 50 кв. метра и помещение с площ от 22, 22 кв. метра в Блок В, с административен адрес: ж. к. „Меден рудник до бл. 426. 

С уважение,

ДИМИТЪР НИКОЛОВ
Кмет на Община Бургас

